Komission lausunto EY:n perustamissopimuksen 251 artiklan 2 kohdan c) alakohdan nojalla Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta Euroopan parlamentin ja neuvoston päätökseksi yhteisön puiteohjelman perustamisesta yhteistyön kehittämiseksi onnettomuuksista tai tahallisista päästöistä aiheutuvan meren pilaantumisen alalla, komission ehdotusta muuttava EY:n perustamissopimuksen 250 artiklan 2 kohdan nojalla esittämä /* KOM/2000/0475 lopull. - COD 98/0350 */





KOMISSION LAUSUNTO EY:n perustamissopimuksen 251 (2) (c) artiklan nojalla Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta EUROOPAN PARLAMENTIN JA NEUVOSTON PÄÄTÖSEKSI yhteisön puiteohjelman perustamisesta yhteistyön kehittämiseksi onnettomuuksista tai tahallisista päästöistä aiheutuvan meren pilaantumisen alalla KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla 1. Johdanto EY:n perustamissopimuksen 251 artiklan 2 kohdan c alakohdan mukaan komissio antaa lausunnon Euroopan parlamentin toisessa käsittelyssään ehdottamista tarkistuksista. Komissio antaa tässä asiakirjassa lausuntonsa Euroopan parlamentin esittämistä 16 tarkistuksesta. 2. Taustaa a) Komissio toimitti 16. joulukuuta 1998 neuvostolle ja Euroopan parlamentille päätösehdotuksen (KOM(1998) 769 -1998/0350/COD). b) Talous- ja sosiaalikomitea antoi lausuntonsa 28. huhtikuuta 1999. c) Alueiden komitea ilmoitti neuvostolle, ettei se anna lausuntoa ehdotuksesta. d) Euroopan parlamentti hyväksyi komission ehdotuksen 16. syyskuuta 1999 ensimmäisessä käsittelyssään esittäen siihen 29 tarkistusta. e) Komissio antoi 30. marraskuuta 1999 perustamissopimuksen 250 artiklan 2 kohdan nojalla muutetun päätösehdotuksen, johon on sisällytetty kokonaan, osittain tai periaatteessa 20 Euroopan parlamentin esittämistä 29 tarkistuksesta (KOM(1999) 641). f) Neuvosto vahvisti yhteisen kannan 17. joulukuuta 1999. g) Euroopan parlamentti antoi toisessa käsittelyssään 13. kesäkuuta 2000 myönteisen päätöslauselman, johon sisältyi 16 yhteistä kantaa koskevaa tarkistusehdotusta. 3. Ehdotuksen tarkoitus Perustamissopimuksen 175 artiklan 1 kohtaan perustuvan päätösehdotuksen tavoitteena on koota yhteen yhden pätevän oikeusperustan alle kaikki yhteisön viimeisten 20 vuoden aikana meriympäristövahinkojen alalla toteuttamat toimet ja laajentaa tätä oikeusperustaa siten, että sitä sovelletaan myös toiminnallisiin päästöihin. Päätösehdotukseen sisältyy jatkuva yhteisön toimintaohjelma, joka alkaa 1. tammikuuta 2000. 4. Komission lausunto Euroopan parlamentin tarkistuksista 4.1. Komission hyväksymät tarkistukset *Komissio hyväksyi tarkistukset 16 ja 22. Tarkistuksessa 16 viitataan hyödyllisellä tavalla elinympäristön suojelujärjestöihin, joilla on tärkeä tehtävä ehdotetussa järjestelyssä. Tarkistuksessa 22 sisällytetään viittaus saastuttaja maksaa -periaatteen soveltamisesta itse säädösosaan mieluummin kuin johdanto-osan kappaleeseen. Tämä voidaan hyväksyä, koska komissio oli tällä kannalla jo ensimmäisessä käsittelyssä. *Tietyt muut tarkistukset, nimittäin tarkistukset 24 ja 25, voidaan hyväksyä osittain siltä osin, kuin ne selventävät ehdotuksen soveltamisalaa. Komissio hyväksyy tarkistuksen 24 sen osan, jossa viitataan kyseessä olevien aineiden osalta vaarallisten aineiden merikuljetussäännöksiin (IMDG-säännöksiin), sekä tarkistuksen 25 osan, jossa määritellään onnettomuuksista aiheutuva meren pilaantuminen. Mitä tulee tarkistukseen 24, muutos pitäisi sisällyttää pikemminkin säädöksen artiklaosaan kuin johdanto-osaan yhteisön lainsäädännön valmistelun laatua koskevista yhteisistä suuntaviivoista 22 päivänä joulukuuta 1998 tehdyn toimielinten välisen sopimuksen 10 kohdan mukaisesti. 4.2. Komission hylkäämät tarkistukset *Tarkistuksella 1 lisätään viittaus voimassa oleviin kansainvälisiin yleissopimuksiin, jotka koskevat Välimeren, Itämeren sekä Koillis-Atlantin suojelua. Komissio katsoo, että neuvosto on johdanto-osan 2 kappaleessa toteuttanut parlamentin toiveen siitä, että viitataan voimassa oleviin meriympäristövahinkoja koskeviin alueellisiin sopimuksiin. Tästä syystä komissio ei voi kannattaa tarkistusta. *Tarkistuksessa 3 viitataan uudella johdanto-osan kappaleella tarpeeseen hoitaa soveltuva kieliä koskeva järjestely. Vaikka tämä osa alunperin kuului komission ehdotukseen, neuvosto muutti sitä ja komissio hyväksyi muutoksen yksinkertaistamisen nimissä. *Tarkistuksessa 4 viitataan uudella johdanto-osan kappaleella direktiiviehdotukseen, joka koskee aluksilla syntyvän jätteen ja lastijäämien vastaanottolaitteita satamissa. Euroopan parlamentti ja neuvosto eivät ole vielä hyväksyneet ehdotusta, joten tällaista johdanto-osan kappaletta ei voida hyväksyä. *Tarkistuksessa 7 viitataan uudella johdanto-osan kappaleella hitaasti hajoavia orgaanisia yhdisteitä koskevaan YK:n pöytäkirjaan, joka kattaa hormonien tapaiset aineet. Viittaus kroonista ilman pilaantumista käsittelevään asiakirjaan ei ole asianmukaista, kun otetaan huomioon ehdotetun järjestelyn soveltamisala. *Tarkistuksessa 8 viitataan uudella johdanto-osan kappaleella toiminnallisista päästöistä aiheutuvaan pilaantumiseen. Viittaus ei ole tarpeen, koska tällaiset päästöt kuuluvat tahallisiin päästöihin. *Tarkistuksessa 11 viitataan 1 artiklan 2 kohdan c alakohdassa saastuttaja maksaa -periaatteeseen sekä kehotetaan jäsenvaltioita toimimaan yhteistyössä sen varmistamiseksi, että taloudellisen vastuun periaatetta noudatetaan ja että tunnustetaan siinä rannikkovaltiossa määrätyt hallinnolliset seuraamukset, jonka alueella saastuminen on tapahtunut. Neuvosto ei noudattanut Euroopan parlamentin tarkistusta siltä osin, että saastuttaja maksaa -periaate olisi mainittu päätöksen säädösosassa, mutta se sopi kuitenkin siitä, että periaatteeseen viitataan asianmukaisesti johdanto-osan 13 kappaleessa. Tarkistuksen toinen osa menee selvästi pidemmälle kuin mitä on tarkoitus ehdotetun yhteistyöjärjestelyn puitteissa. *Tarkistuksella 13 palautetaan komission ehdotuksen teksti, jota neuvosto muutti yksinkertaisuuden ja johdonmukaisuuden vuoksi. *Tarkistuksessa 15 viitataan 3 artiklan 2 kohdan b alakohdassa satamaviranomaisiin. Komission mielestä yhteisen kannan 3 artiklan 2 kohdan a alakohdassa annetaan riittävän selvä kuva siitä, että satamaviranomaiset on syytä ottaa mukaan toteutettaviin toimiin. *Tarkistus 19 koskee pelkästään sanamuotoa ja liittyy suoraan komiteamenettelyä koskevaan tarkistukseen 17, joka on hylätty. Tarkistusta ei voida näin ollen hyväksyä. *Tarkistuksella 23 lisätään uuteen johdanto-osan kappaleeseen onnettomuuksista aiheutuvan meren pilaantumisen määritelmä, joka on tarkistuksen 25 toisen osan mukainen. Tällainen menettely olisi kuitenkin vastoin yhteisön lainsäädännön valmistelun laatua koskevista yhteisistä suuntaviivoista 22. joulukuuta 1998 tehtyä toimielinten välistä sopimusta ja erityisesti sen 10 kohtaa, jossa määrätään, että: "Johdanto-osan kappaleissa esitetään lyhyesti artiklaosan keskeisten säännösten perustelut niitä sellaisenaan toistamatta tai toisin sanoin ilmaisematta. Johdanto-osan kappaleiden sisältö ei saa olla normatiivinen [...]." *Tarkistuksen 24 osaan sisältyy uudessa johdanto-osan kappaleessa erityinen viittaus "kaikkiin radioaktiivisiin aineisiin". Välimeren, Itämeren ja Pohjanmeren suojelua koskevissa voimassa olevissa kansainvälisissä yleissopimuksissa, joiden sopimuspuolena yhteisö on, on kaikissa omaksuttu sama lähestymistapa, jonka mukaan mitään erityisiä aineita ei erikseen mainita. Lisäksi tällainen nimenomainen viittaus johtaisi hankalaan oikeudelliseen tilanteeseen suhteessa Euratomin perustamissopimukseen. *Useissa tarkistuksissa (26 ja 27, sekä osissa tarkistuksia 24 ja 25) palataan upotettuja ampumatarvikkeita koskevaan kysymykseen, missä komissio ensimmäisen käsittelyn aikana tuki parlamenttia. Komissio katsoo, että yhteisessä kannassa annetaan tyydyttävä ratkaisu tähän tärkeään ongelmaan. Useat valtuuskunnat olivat valmiita hyväksymään neuvostossa vain johdanto-osan kappaleen, mutta komission vaatimusten vuoksi käsittelyn viime hetkillä saatiin maininta lisättyä yhteisen kannan 1 artiklan 2 kohdan b alakohtaan. 5. Päätelmä EY:n perustamissopimuksen 250 artiklan 2 kohdan nojalla komissio muuttaa ehdotustaan edellä esitetyn mukaisesti.